ORDE do 28 de abril de 2010 pola que se resolven as prórrogas da Orde do 19 de agosto de 2008, de convocatoria das axudas para a consolidación e a estruturación de unidades de investigación competitivas do sistema universitario de Galicia do ano 2008, en réxime de concorrencia competitiva, e varias prórrogas da Orde do 2 de abril de 2007, de convocatoria das axudas para a consolidación e a estruturación de unidades de investigación competitivas do sistema universitario de Galicia do ano 2007, en réxime de concorrencia competitiva.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 19/05/2010

A Orde do 19 agosto de 2008 (Diario Oficial de Galicia do 25 de agosto) convocou as axudas para a consolidación e a estruturación de unidades de investigación competitivas do sistema universitario de Galicia do ano 2008, en réxime de concorrencia competitiva.
A Orde do 2 de abril de 2007 (Diario Oficial de Galicia do 16 de abril) convocou as axudas para a consolidación e a estruturación de unidades de investigación competitivas do sistema universitario de Galicia do ano 2007, en réxime de concorrencia competitiva. As prórrogas foron resoltas mediante Orde do 25 de febreiro de 2009 (DOG do 18 de marzo) aínda que algúns expedientes daquela convocatoria quedaron pendentes da concesión da prórroga.
Rematada a tramitación das prórrogas previstas nas respectivas convocatorias, de acordo co establecido no punto 3 dos anexos I, II, III e IV da orde de convocatoria, e atendendo ao informe-proposta elevado pola comisión avaliadora a través da Secretaría Xeral de Universidades, esta consellería
RESOLVE:
Primeiro.-Comunicar a avaliación favorable dos beneficiarios das modalidades de agrupacións estratéxicas, grupos emerxentes e redes que a continuación se relacionan, que recibirán a anualidade de 2010 da axuda concedida pola Orde do 26 de novembro de 2008 pola que se resolve a orde de convocatoria do 19 de agosto de 2008.
Ver referencia pdf "09300D007P026.PDF"
Segundo.-Concederlles aos seguintes profesores-investigadores do sistema universitario de Galicia as prórrogas das axudas na modalidade de grupos de referencia competitiva que a continuación se relacionan para a consolidación e a estruturación de unidades de investigación competitivas do sistema universitario de Galicia, en réxime de concorrencia competitiva, e coa contía e duración que se indican en cada caso. As prórrogas desta modalidade concédense para os exercicios 2010 e 2011.
Ver referencia pdf "09300D007P026.PDF"
Terceiro.-En relación cos expedientes pendentes de prórroga da convocatoria das axudas de 2007, concédense as seguinte prórrogas:
Ver referencia pdf "09300D007P026.PDF"
Denégaselle a prórroga para 2010 ao grupo de investigación de Manuel Sanmartín Durán (expediente 2007/126) da Universidade de Santiago de Compostela, por non superar o proceso de avaliación.
Cuarto.-Os pagamentos faranse mediante libramento único e directo ás universidades. Para poder proceder ao libramento dos fondos será preciso que a universidade correspondente expida, na data límite do 31 de outubro do exercicio correspondente á anualidade de que se trate, a certificación expresiva da realización do gasto e do pagamento acompañada dunha memoria explicativa do logro dos obxectivos de consolidación e estruturación do grupo ou rede. Ademais, cando a axuda teña cofinanciamento de Feder, a universidade correspondente deberá achegar nesa mesma data límite os documentos xustificativos dos gastos e dos pagamentos.
En cumprimento da normativa relativa ao Fondo Europeo de Desenvolvemento Rexional, as universidades deberán manter unha separación contable adecuada para os gastos relacionados coa axuda que facilite a «pista de auditoría». Ademais, deberán conservar a documentación por un período de tres anos a partir do peche do programa operativo, tal como se define no artigo 89.3º do Regulamento 1083/2006, do consello. Os gastos deberán xustificarse con facturas ou documentos contables de valor probatorio equivalente e os pagamentos mediante certificación expedida pola universidade correspondente na cal conste a data de pagamento.
Quinto.-Os pagamentos realizaranse co cofinanciamento do Fondo Europeo de Desenvolvemento Rexional (Feder) 2007-2013, polo que os beneficiarios das axudas deberán cumprir os requisitos de publicidade que establece o artigo 8 do Regulamento 1828/2006, do 8 de decembro, polo que se fixan normas de desenvolvemento para o Regulamento 1083/2006, polo que se que establecen as disposicións xerais relativas ao Fondo Europeo de Desenvolvemento Rexional, ao Fondo Social Europeo e ao Fondo de Cohesión, e ao Regulamento 1080/2006, relativo ao Fondo Europeo de Desenvolvemento Rexional, así como cumprir os requisitos de xustificación que estableza esa mesma normativa.
Sexto.-O incumprimento por parte dos beneficiarios de calquera das bases establecidas na orde da convocatoria suporá a perda do dereito a percibir a axuda correspondente.
Sétimo.-Contra esta resolución, que esgota a vía administrativa, os interesados poderán interpoñer recurso potestativo de reposición ante o conselleiro de Educación e Ordenación Universitaria no prazo dun mes a partir do día seguinte ao da publicación da resolución no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo, no prazo de dous meses, perante o Tribunal Superior de Xustiza de Galicia.
Disposición derradeira
Esta resolución entrará en vigor o mesmo día da súa publicación no Diario Oficial de Galicia.
Santiago de Compostela, 28 de abril de 2010.
Jesús Vázquez Abad
Conselleiro de Educación e Ordenación Universitaria